Bejaarde vrou in Vrystaat verkrag, beroofArgieffoto Die polisie in die Vrystaat stel ondersoek in ná ŉ 78-jarige vrou verlede Donderdag in haar huis in Allanridge oorval is. “Die slagoffer het geslaap toe ŉ man omstreeks 03:40 by haar huis ingebreek het,” het kapt. Stephen Thakeng, woordvoerder van die polisie, gesê. “Sy het wakker geword van geluide in die huis en het gaan ondersoek instel. Sy het nie die ligte aangeskakel nie, en van haar slaapkamer na die kombuis geloop. In die kombuis het sy ontdek dat iemand met die deur gepeuter het.” ŉ Stem het haar skielik opdrag gegee om op die vloer te lê. Die aanvaller het haar daarna laat opstaan en na die slaapkamer gedwing. Haar hande is met ŉ rekenaarkabel vasgebind. ŉ DVD-speler, drie televisiestelle en vier luidsprekers is gesteel. Thakeng het ŉ beroep op kinders van bejaarde persone gedoen om seker te maak dat hulle nie alleen in hul huise bly nie. “Die kinders moet verkieslik by hulle bly om hierdie gewelddadige misdade teen die weerloses te voorkom.” Enigiemand met verdere inligting word versoek om ao Ezekile Sehong te kontak by 057 452 3818 of 082 466 8196.